Liikenne- ja viestintäministeri Anne Berner (kesk.) väläyttää kaupungeille velvoitetta vähentää liikenteen päästöjä alueellaan.

Berner kommentoi asiaa Lännen Median haastattelussa.

Bernerin mukaan valtio voisi sopia kunkin kaupungin kanssa tietyn päästövähennyskiintiön, ja kaupungit saisivat itse valita, miten sen saavuttavat.

Päästövähennyskiintiöillä haluttaisiin ratkaista etenkin sähköautoilun lisäämistavoitteeseen liittyvä latauspaikkaongelma. Hallitus haluaa, että Suomessa on vuonna 2030 yhteensä 250 000 sähköautoa. Latauspisteitä autoille on kuitenkin yhä vähän, eikä ole ratkaistu, miten uusille sähköautoille taattaisiin tarpeeksi latauspisteitä.

Päästökiintiö voisi Bernerin mukaan innostaa kaupungit rakentamaan latauspisteitä esimerkiksi kaupunkien keskustoihin, joissa autoille on vähän taloyhtiöiden omia parkkipaikkoja.

Lähteet: STT